সেই ‘ধোঁয়া মানব’ রব্বানীকে পরীক্ষা করে যা জানাল মেডিকেল টিম
যুগান্তরে সংবাদ প্রকাশের পর ভাইরাল হওয়া নাটোরের বাগাতিপাড়ার সেই ‘ধোঁয়া মানব’ গোলাম রব্বানীকে প্রাথমিক স্বাস্থ্য পরীক্ষা করলেন ঘটনার তদন্তে গঠিত মেডিকেল টিম। 







বুধবার সকাল সাড়ে ১০টা থেকে প্রায় দেড় ঘণ্টাব্যাপী চলমান মেডিকেল টিম তাকে পরীক্ষা-নিরীক্ষা করেন। তবে প্রাথমিকভাবে কোনো অস্বাভাবিকতা পাননি বলে জানিয়েছেন ওই টিমের সদস্যরা। বিষয়টি জানতে আরও অধিকতর পরীক্ষা-নিরীক্ষার প্রয়োজন বলেও মন্তব্য করেন তারা। 




মেডিকেল টিমের প্রধান বাগাতিপাড়া উপজেলা স্বাস্থ্য ও পরিবার-পরিকল্পনা কর্মকর্তা ডা. আবদুর রাজ্জাক বলেন, ঘটনাটি তদন্তে গঠিত তাদের তিন সদস্যের দলটি গোলাম রব্বানীর কেস হিস্ট্রি স্টাডি করেন। 
ওই দলে তিনিসহ আরও দুই সদস্যরা হলেন— কমপ্লেক্সের জুনিয়র কনসালট্যান্ট (মেডিসিন) ডা. এএইচএম আনিসুজ্জামান পিয়াস ও আবাসিক মেডিকেল অফিসার ডা. সোহানুর রহমান। মেডিকেল টিম দীর্ঘ সময় তার শরীরের বিভিন্ন খুঁটিনাটি বিষয় নিয়ে কথা বলেছেন। তার সঙ্গে কথা বলে তদন্ত দল প্রাথমিকভাবে কোনো অস্বাভাবিকতা পায়নি। 
তবে তারা বলেছেন, কাঁচাসুপারি দিয়ে পান খেলে অনেকের শরীর ঘেমে যাওয়া, মাথা ঘোরার মতো কিছু ঘটনা ঘটে। তা ছাড়া কাঁচাসুপারির মধ্যে থাকা উপাদান শরীরের তাপমাত্রা বাড়িয়ে দিতে পারে। বাষ্পীভূত প্রক্রিয়ার মাধ্যমে সেই তাপমাত্রা কমানো শরীরের একটি প্রক্রিয়া। এই প্রক্রিয়া একটি স্বাভাবিক ঘটনা বলেও মন্তব্য করেছেন। 
তিনি আরও বলেন, তারা গোলাম রব্বানীর আরও কিছু পরীক্ষা-নিরীক্ষা করতে চান। তারা খুঁজে দেখবেন মেডিকেল সায়েন্সের কোনো কিছুর সঙ্গে এই ধোঁয়া বের হওয়ার বিষয়টি যুক্ত কিনা। সব পরীক্ষা-নিরীক্ষা শেষে তারা এ বিষয়টি সম্পর্কে বিস্তারিত জানাবেন বলেও জানিয়েছেন। 
এদিকে মেডিকেল দলের ডাকে বুধবার সকাল সাড়ে ১০টায় নিজের স্ত্রী তানিয়া সুলতানাকে সঙ্গে নিয়ে বাগাতিপাড়া উপজেলা স্বাস্থ্য কমপ্লেক্সে হাজির হন গোলাম রব্বানী। 
এ সময় সাংবাদিকদের মুখোমুখি হলে তিনি জানান, তার মাথা থেকে ধোঁয়া বের হওয়ার ঘটনা ভাইরাল হওয়ায় হাসপাতাল থেকে তাকে পরীক্ষা-নিরীক্ষার জন্য ডাকা হয়েছে। সে কারণে তিনি সেখানে এসেছেন। 
এদিকে দুপুর পৌনে ১টায় তিনি যুগান্তরকে বলেন, তাকে এখনো মেডিকেলে রাখা হয়েছে। পরীক্ষার জন্য তার রক্তের নমুনা নেওয়া হয়েছে। তবে তাকে প্রাথমিকভাবে কাঁচাসুপারি না খাওয়ার পরামর্শ দিয়েছেন।
প্রসঙ্গত, পেশায় গরু ব্যবসায়ী গোলাম রব্বানী কাঁচাসুপারি দিয়ে পান খেলে গত ৭-৮ বছর থেকে ঘামের সঙ্গে মাথা দিয়ে ধোঁয়া বের হয়। পান শেষ হয়ে গেলে তার ধোঁয়া ওঠাও বন্ধ হয়। এতে তার শারীরিক কোনো সমস্যা হয় না। 
বিষয়টি নিয়ে গত ২৫ জানুয়ারি ‘পান খেলেই মাথা দিয়ে ধোঁয়া উঠে রব্বানীর’ শিরোনামে প্রথম যুগান্তরের অনলাইন সংস্করণে এবং গত ২৬ জানুয়ারি ‘পান খেলেই মাথায় ধোঁয়া ওঠে রব্বানীর’ শিরোনামে প্রিন্ট সংস্করণে সংবাদ প্রকাশ পায়। এর পর বিভিন্ন গণমাধ্যম ও সামাজিক যোগাযোগমাধ্যমে ছড়িয়ে পড়ে। তার বিরল ও বিস্ময়কর এই ঘটনায় তিনি এখন ‘ধোঁয়া মানব’ হিসেবে পরিচিতি পেতে শুরু করেছেন। তিনি উপজেলার চকগাজীপুর গ্রামের বাসিন্দা।

যুগান্তরে সংবাদ প্রকাশের পর ভাইরাল হওয়া নাটোরের বাগাতিপাড়ার সেই ‘ধোঁয়া মানব’ গোলাম রব্বানীকে প্রাথমিক স্বাস্থ্য পরীক্ষা করলেন ঘটনার তদন্তে গঠিত মেডিকেল টিম।